දශක තුනක කාලයක් පැවැති ත්‍රස්තවාදය සම්පූර්ණයෙන්ම අවසන් කළ මාතෘභූමියේ අනාගතය සුරක්ෂිත කරමින් රටතුළ සදාචාරවත් සහ විනයගරුක ජන සමාජයක් ගොඩනැඟීම උදෙසා මහා සංඝරත්නය පෙරමුණ ගතයුතු බව ජනාධිපති මහින්ද රාජපක්ෂ මහතා අවධාරණය කරයි.වැඩිහිටියන්ට සලකන, සාරධර්ම සුරකින සමාජයක් යුගයේ අවශ්‍යතාව බවද ජනාධිපතිවරයා පෙන්වාදෙයි.ඒ මහතා මේ බව සඳහන් කළේ හෝමාගම, මුල්ලේගම ආර්ය නිකේතන භික්ෂු පුහුණු මධ්‍යස්ථානයේ ජය ශ්‍රී මහා බෝ සමිඳුන්ගේ අංකුර බෝධීන් වහන්සේ උදෙසා ඉදිකළ රන්වැට සහිත බෝධි ප්‍රාකාරය විවෘත කිරීම නිමිත්තෙන් ඊයේ (04) පැවැති උත්සවයකට සහභාගි වෙමිනි.එම ආර්ය නිකේතන භික්ෂු පුහුණු මධ්‍යස්ථානයේ සෙසු විහාරංග රැසක් විවෘත කිරීමද මෙහිදී ජනාධිපති මහින්ද රාජපක්ෂ මහතා අතින් සිදුවිය.මේ මධ්‍යස්ථානයේ විහාරාධිපති ශාස්ත්‍රපති මාවරලේ භද්දිය හිමියන්ගේ ආරාධනයෙන් පැමිණි ජනාධිපතිවරයා ආගමික වතාවත්වල නිරත වීමෙන් අනතුරුව මේ විවෘත කිරීමේ අවස්ථාවන් සඳහා සහභාගි විය.මෙහිදී වැඩිදුරටත් අදහස් දක්වමින් ඒ මහතා සඳහන් කළේ මාවරලේ භද්දිය ස්වාමීන් වහන්සේ ඉටුකරන ශාසනික හා සමාජයීය මෙහෙවර ඇඟයීමට ලක්කරන බවයි.පාර්ලිමේන්තු මන්ත්‍රී අතුරලියේ රතන හිමි, අධ්‍යාපන ඇමැති බන්දුල ගුණවර්ධන, විදුලිබල හා බලශක්ති ඇමැති පාඨලී චම්පික රණවක මහත්වරු ඇතුළු විශාල පිරිසක් මේ අවස්ථාවට එක්ව සිටියහ..